‘Hy het al mense doodgemaak’ hoor bejaarde egpaar tydens aanvalMonjean Ayels is in die gesig geskop. ŉ Bejaarde egpaar is erg aangerand in die huis waar hulle al langer as 40 jaar woon. Elaine Gerber het aan Maroela Media gesê haar ouers, Arthur (79) en Monjean Ayels (74), is Vrydag omstreeks 20:40 in hul huis in Randparkrif in Johannesburg deur vier mans oorval. “Hulle het oor die muur gespring en ŉ veiligheidshek afgebreek om binne die huis te kom. My ma was in die kombuis doenig en my pa elders in die huis.” Volgens Gerber is haar pa met ŉ staalpyp geslaan en haar ma erg geskop. Haar ma se juweliersware is afgeruk voor hulle met selfoonlaaiers vasgebind is. “Een van die aanvallers was ŉ jong man. Hy het my ma-hulle nie baie styf vasgebind nie en het heeltyd vir hulle gesê om nie vir die groot man te kyk nie en dat hy al mense doodgemaak het.” Gerber het gesê haar ma het asma en het ŉ ligte aanval tydens die voorval gekry. “Die jong aanvaller het my ma se asmapompie en ook water vir haar gegee.” Monjean Ayels is erg geskop tydens die aanval. Die ander aanvallers het intussen die huis geplunder. “Hulle het kaste beskadig en rakke afgeruk. Ek verstaan nie hoekom hulle so vernietigend moes wees nie.” Volgens Gerber het die voorval sowat 15 minute geduur voor die aanvallers met drie selfone, twee skootrekenaars, juweliersware en kontant gevlug het. Die aanvallers het die TV, ander huishoudelike items en die egpaar se motor gelos. Gerber se ouers kon daarin slaag om hulself los te wikkel en hulp te ontbied. Hulle is na die Netcare Olivedale-hospitaal geneem. Monjean se een wangbeen is gekraak terwyl Arthur ŉ gekraakte been in sy blaaie het waar hulle hom met die staalpyp geslaan het. Die egpaar is die volgende dag ontslaan. Volgens Gerber het haar ouers die veiligheid by hul huis opgeskerp ná die voorval. “Hulle wou nêrens anders gaan nie en het gesê hulle sal nie dat die aanvallers wen nie. Van die juweliersware wat gesteel is, is deur my oorlede broer aan my ma gegee. Mens kan juweliersware vervang maar nie die sentiment daaraan verbonde nie.”